तारीख बदल गई लेकिन हालात नहीं बदले. गुरुवार को एक बार फिर तीन तलाक के बिल के मसले पर राज्यसभा में सत्ता पक्ष और विपक्ष के बीच नोंकझोंक हुई. हंगामा बढ़ा और आखिरकार सदन की कार्यवाही को शुक्रवार तक के लिए स्थगित करना पड़ा. इसके साथ ही तीन तलाक से जुड़ा अहम बिल एक दिन के लिए फिर टल गया. गुरुवार देर शाम तीन तलाक से जुड़ा बिल जैसे ही राज्यसभा के सामने चर्चा के लिए आया, कांग्रेस ने फिर से अपने संशोधन पर जोर दिया. लेकिन सरकार ने साफ कहा कि विपक्ष का प्रस्ताव अवैध है क्योंकि संशोधन प्रस्ताव 24 घंटे पहले आना चाहिए था.